อาเซมวิตกศก.ฟื้นช้า เร่งมือปฏิรูปโครงสร้าง
รมว.คลังอาเซมถกปมเศรษฐกิจโลก พบปัญหาฟื้นตัวช้า ประเทศเล็กเศรษฐกิจอ่อนชะลอตัว เร่งปฏิรูปเศรษฐกิจระยะยาว
14 มิ.ย. 2559

รมว.คลังอาเซมถกปมเศรษฐกิจโลก พบปัญหาฟื้นตัวช้า ประเทศเล็กเศรษฐกิจอ่อนชะลอตัว เร่งปฏิรูปเศรษฐกิจระยะยาว
นายวิสุทธิ์ ศรีสุพรรณ รมช.คลัง ในฐานะหัวหน้าคณะผู้แทนไทย เปิดเผยภายหลังเข้าร่วมการประชุมรัฐมนตรีว่าการกระทรวงการคลังเอเชีย-ยุโรป (ASEM FinMM) เมื่อวันที่ 10 มิ.ย.ที่ผ่านมา ที่กรุงอูลานบาตอร์ ประเทศมองโกเลีย โดยหัวข้อหลักของการประชุม คือ หุ้นส่วนเพื่อเสริมสร้างความเชื่อมโยงระหว่างเอเชียและยุโรป
ทั้งนี้ การหารือที่สำคัญ คือ กลุ่มประเทศสมาชิกอาเซมได้หารือถึงสถานการณ์และแนวโน้มเศรษฐกิจในภูมิภาคเอเชียและยุโรป โดยเห็นว่าเศรษฐกิจโลกฟื้นตัวอย่างค่อยเป็นค่อยไป ขณะที่เศรษฐกิจประเทศพัฒนาแล้วยังคงขยายตัวอย่างไม่ชัดเจน ส่วนเศรษฐกิจของประเทศกำลังพัฒนามีแนวโน้มชะลอลง
นอกจากนี้ การชะลอตัวของเศรษฐกิจจีนจากการปรับโครงสร้างเศรษฐกิจที่มุ่งเน้นการเติบโตจากภายใน ความผันผวนของเงินทุนเคลื่อนย้าย ระดับราคาน้ำมันและราคาสินค้าโภคภัณฑ์ที่ตกต่ำลง และประเด็นความเสี่ยงทางการเมือง ถือว่าเป็นปัจจัยท้าทายสำคัญที่อาจส่งผลกระทบ ต่อการเติบโตของเศรษฐกิจในภูมิภาคเอเชียและยุโรปในระยะต่อไป
อย่างไรก็ตาม ที่ประชุมสนับสนุนความร่วมมือระหว่างทั้งสองภูมิภาคในการดำเนินนโยบายเพื่อส่งเสริมการขยายตัวทางเศรษฐกิจและรักษาเสถียรภาพทางการเงินในระยะสั้น ควบคู่ไปกับการปฏิรูปโครงสร้าง เพื่อเสริมสร้างการเจริญเติบโตทางเศรษฐกิจที่ยั่งยืนในระยะยาว โดยที่ประชุมเน้นย้ำถึงความสำคัญในการส่งเสริมความเชื่อมโยงระหว่างทั้งสองภูมิภาค เพื่อสนับสนุนการค้าและการลงทุนระหว่างกัน โดยสนับสนุนการเปิดเสรีการค้าและต่อต้านการกีดกันทางการค้าในทุกรูปแบบ
ขณะเดียวกัน ที่ประชุม รมว.คลังอาเซมได้สนับสนุนการสร้างความร่วมมือระหว่างภาคธุรกิจของทั้งสองภูมิภาค โดยเฉพาะวิสาหกิจขนาดกลางและขนาดย่อม เพื่อเป็นกลไกหลักในการสนับสนุนการเติบโตทางเศรษฐกิจระหว่างกัน อีกทั้งยังได้เน้นย้ำถึงความสำคัญของการลงทุนในโครงสร้างพื้นฐานในการสนับสนุนการเติบโตทางเศรษฐกิจ การสร้างงาน ความเท่าเทียมของรายได้ และการค้าระหว่างประเทศ โดยได้เสนอแนะให้มีการร่วมลงทุนระหว่างภาครัฐและเอกชน (พีพีพี) สำหรับโครงการความร่วมมือระหว่างประเทศสมาชิกเพื่อยกระดับการพัฒนาระหว่างกัน